**Anexa nr. 1**

 **la Hotărârea nr. 25/2021**

**REGULAMENT DE NAVIGAŢIE PE LACUL TARNIȚA**

**Art 1**. **(1)** Prezentul regulament s-a adoptat în temeiul atribuțiilor conferite Consiliului Județean Cluj de prevederile art. 19 din Ordonanța Guvernului nr. 42/1997 privind transportul maritim și pe căile navigabile interioare, republicată, cu modificăile și completările ulterioare, în considerarea faptului că, prin Hotărârea Guvernului nr. 665/2008 pentru stabilirea nominală şi pe porţiuni a căilor navigabile interioare ale României, astfel cum a fost modificată prin Hotărârea Guvernului nr. 741/2020, lacul Tarnița a fost exclus din categoria căilor navigabile interioare ale României.

**(2)** Regulamentul conține un sistem unitar de norme care reglementează navigația ambarcațiunilor de agrement, sportive, a celor având ca scop deservirea populaţiei, precum și supravegherea și controlul acesteia.

**(3)** Regulamentul nu exonerează conducătorii ambarcațiunilor de respectarea regulilor speciale de navigaţie stabilite de autorităţile competente.

**Art 2.** **(1)** Lacul Tarnița reprezintă o zonă naturală protejată de interes județean, această calitate fiind stabilită prin Decizia Delegației Permanente a Consiliului Județean Cluj nr. 147/15.11.1994.

**(2)** Lacul este situat pe valea Someșului Cald, într-o zonă puternic împădurită, la altitudini cuprinse între 500-1000 m și este delimitat după cum urmează:

 a) la nord, versanții cu orientare sudică care se desprind din culmile ce separă valea Agârbiciu de valea Râșca, respectiv valea Râșca de valea Someșu Cald.

b) la est un aliniament N-S în dreptul barajului Tarnița.

c) la sud, versanții cu orientare nordică care se desprind din culmea ce separa valea Someșu Cald de valea Someșu Rece.

d) la vest, un aliniament N-S care include primul cot al Someșului Cald, amonte de coada lacului Tarnița.

**(3)** Amplasamentul lacului se regăsește pe planșa care constituie **anexa nr. 1** la prezentul Regulament.

**Art 3.** **(1)** Pe malul lacului se găsesc 8 enclave de fâneață denumite plaje, locuri folosite pentru agrement pe timp de vară. Dintre acestea, mai importante și mai des folosite sunt 5 plaje, după cum urmează:

a) Plaja I - situată pe malul drept spre aval, are o lungime de aproximativ 700m unde sunt construite cabane de vacanță și vile cu acces direct la lac.

b) Plaja II - situată pe malul drept spre aval, în lungime de aproximativ 500m cu constructii (vile,cabane) cu acces direct la lac.

c) Plaja III - situată pe malul drept spre aval aproape de capătul lacului, având o lungime de aproximativ 350 m cu construcții (vile, cabane) cu acces direct la lac.

d) Plaja IV - situată la coada lacului pe malul stâng spre aval cu o lungime aproximativă de 400 m, având o suprafată mai mare pentru plajă și înot decât pentru activități de agrement nautic.

e) Plaja V - situată aproape de baraj pe malul stâng spre aval, cu o lungime de aproximativ 150m, este destinată înotului și lansării la apă a ambarcațiunilor.

**(2)** Amplasamentul plajelor menționate la alin. 1 se regăsește pe planșa care constituie **anexa nr. 2** la prezentul Regulament.

**Art. 4**. Prin prezentul Regulament, pe lacul Tarnița se stabilesc 3 zone de reglementare, după cum urmează:

1. ZONA I - care cuprinde zona situată în imediata apropiere a barajului, la mai puțin de 200 m pe toata lățimea lacului;
2. ZONA II - care cuprinde zona plajelor I, II, III, IV și V la o distanță de 50 m de la mal spre interiorul lacului;
3. ZONA III - care cuprinde toate celelalte enclave și aducțiuni, inclusiv coada lacului.

**Art. 5.** **(1)** Pentru protejarea sursei de apă potabilă a județelor Cluj și Sălaj, se interzice accesul, navigarea și acostarea ambarcațiunilor și desfășurarea oricărei activități, în ZONA I.

**(2)** Interdicția precizată la alin. (1) se instituie conform prevederilor art. 17 din Hotărârea Guvernului nr. 930/2005, întrucât la 100 m amonte de baraj, pe malul stâng al Acumulării Tarnița, este amplasat turnul de captare a apei brute în vederea tratării, deținut de Compania de Apă Someș SA.

**Art. 6.** **(1)** Pentru desfăşurarea în condiții de siguranţă a navigaţiei, evitarea accidentelor, protejarea zonei ecologice, păstrarea liniştii pentru populaţia din zonă şi persoanele aflate la odihnă şi agrement, se interzice navigarea în ZONA II.

**(2)** Prin excepție de la prevederile alin. (1), în Zona II este permisă plecarea/acostarea ambarcațiunilor de la/la ponton sau direct de la/la mal în zonele special amenajate, însă aceasta se va face cu viteză redusă, pentru a nu pune în pericol integritatea persoanelor aflate în apă și pentru a nu produce valuri ce pot afecta celelalte ambarcațiuni.

**(3)** Prin exceptie de la prevederile alin. (1) interdictia nu se aplica ambarcațiunilor care nu sunt propulsate de motoare electrice.

**Art. 7. (1)** Pentru protejarea malurilor împotriva eroziunii datorate valurilor produse de ambarcațiuni, se interzice navigarea la o distanță mai mică de 20 m față de acestea.

**(2)** Prin excepție de la prevederile alin. (1), interdicția nu se aplică ambarcațiunilor care nu sunt propulsate de motoare electrice.

**Art. 8.** **(1)** Având în vedere statutul de arie naturală protejată, pentru evitarea poluărilor accidentale cu hidrocarburi, se interzice accesul pe lacul Tarnița a oricărui mijloc motorizat, hidroglisor sau ambarcațiune/echipament care utilizează carburant/combustibil fosil, cu excepția celor aparținând exclusiv autorităților și instituțiilor publice, aflate în exercitarea atribuțiilor legale.

**(2)** Prin mijloc motorizat sau echipament se înțelege ambarcațiuni, mijloace de agrement, de tip ski-jet, pontoane, plute și altele care utilizează carburanți fosili, fie pentru generarea forței de propulsie (motoare termice inboard / outboard), fie pentru generarea energiei pentru alimentarea motoarelor electrice (generatoare de curent electric).

**Art. 9**. **(1)** Se interzice desfășurarea activităților de întreținere a ambarcațiunilor, deținerea oricăror materiale și echipamente, precum și desfășurarea oricăror alte activități direct pe suprafața lacului și/sau în imediata vecinătate a acestuia, dacă există riscul de scurgeri de uleiuri, combustibili, lubrifianți, detergenți și alte substanțe poluante.

**(2)** Este interzis să se arunce, să se deverseze, să se lase să cadă sau să se scurgă în lac, obiecte sau substanţe de natură a crea o piedică sau un pericol pentru navigaţie sau o sursă de poluare.

**(3)** Este interzisă conducerea unei ambarcațiuni de către o persoană aflată sub influența băuturilor alcoolice.

**Art. 10. (1)** Pe suprafața lacului Tarnița este permisă navigația ambarcațiunilor de agrement şi sportive, precum şi a celor având ca scop deservirea populaţiei, propulsate cu vâsle, vele, pedale și motoare electrice, care respectă caracteristicile tehnice de funcţionare şi prevenirea poluării mediului şi sunt conduse de personal calificat şi brevetat pentru a presta această activitate, în conformitate cu legislaţia în vigoare.

**(2)** Proprietarii ambarcațiunilor sunt direct răspunzători de starea tehnică, funcţionarea corespunzătoare şi dotarea cu personal calificat şi brevetat corespunzător.

**Art 11.** Pentru desfășurarea navigației în condiții de siguranță, se stabilesc următoarele reguli:

a) pe tot cuprinsul navigabil al lacului Tarnita, ambarcațiunile de orice fel au obligația să reducă viteza până la limita evitării oricărui accident previzibil în mod rezonabil de către un conducător de ambarcațiune atent și diligent;

b) schimbarea sensului de deplasare sau traversarea lacului se face numai în condiții de siguranță a navigației și fără a perturba buna desfășurare a altor activități;

c) este interzis să se lase a ieşi în afara bordurilor ambarcațiunilor, obiecte care ar putea să reprezinte un pericol pentru siguranţa navelor, a materialelor sau instalațiilor plutitoare sau a instalaţiilor aflate pe calea navigabilă sau în vecinătatea ei;

d) este interzisă amplasarea oricăror obiecte sau instalații plutitoare, inclusiv de tip ponton mobil și ambarcațiuni neconforme, care ar putea să reprezinte un pericol pentru siguranţa navigației;

e) este interzisă staționarea ambarcațiunilor pe oglinda apei lacului, fără persoane la bord, la distanțe mai mari de 10 metri față de mal, indiferent dacă sunt amarate direct la mal sau la o amenajare de tip debarcader, fixat pe mal sau plutitor;

f) acostarea ambarcațiunilor este permisă doar în locuri special amenajate în acest sens, precum și în dreptul imobilului deținut în temeiul unui drept real.

**Art 12.** **(1).** În caz de accident care pune în pericol persoanele aflate la bord, conducătorul ambarcațiunii trebuie să facă uz de toate mijloacele aflate la dispoziţia sa pentru a salva aceste persoane.

**(2)** Orice conducător de ambarcațiune, aflată în apropierea unei alte ambarcațiuni, victimă a unui accident care pune în pericol persoane sau ameninţă să producă o obstrucţionare a navigației, este obligat, în măsura în care nu pune în pericol siguranţa propriei sale nave, să acorde asistenţă imediată.

**Art 13.** **(1)** Concursurile nautice se vor organiza numai cu avizul concesionarului lacului care va informa autoritatea navală competentă si va stabili măsurile necesare în vederea asigurării siguranței navigației și protecției persoanelor. Odată cu avizarea acestor evenimente si publicarea informației in mass-media locală cu cel puțin 7 zile calendaristice înainte de desfășurarea evenimentului, se interzice navigarea tuturor ambarcațiunilor pe toată durata evenimentului, cu exceptia celor aparținând exclusiv autorităților și instituțiilor publice aflate în exercitarea atribuțiilor legale, precum și a organizatorului, în vederea supravegherii si acordării de prim ajutor. Alte manifestari a căror siguranță sau bună desfășurare poate fi afectată de navigație se pot organiza numai cu avizul autorității navale competente si al concesionarului lacului, care vor stabili măsurile necesare în vederea asigurării siguranței navigației și protecției persoanelor.

**(2)** Asigurarea măsurilor și a logisticii necesare pentru desfășurarea concursurilor nautice revine în exclusivitate organizatorilor.

**Art 14**. **(1)** Antrenamentul sportivilor cu ambarcațiuni se va desfășura în baza unui program aprobat de către autoritatea navală competentă.

**(2)** Antrenamentul se va desfășura în prezența unui antrenor care îl va supraveghea dintr-o ambarcațiune cu motor electric, în vederea interventiei rapide în caz de accident.

**(3)** Ambarcațiunile care navighează în zonele de antrenament au obligatia păstrării unei distante și a unei viteze până la limita evitării oricărui accident previzibil în mod rezonabil de către un conducător de ambarcațiune atent și diligent.

**Art. 15.** **(1)** Constituie contravenție, dacă nu au fost săvârșite în astfel de condiții încât, potrivit legii penale, să fie considerate infracțiuni, următoarele fapte:

1. accesul, navigarea și acostarea ambarcațiunilor de orice fel și desfășurarea oricărei activități în ZONA I,
2. navigarea ambarcațiunilor cu motor electric în ZONA II, cu excepția plecării / acostării ambarcațiunilor,
3. încălcarea interdicțiilor prevăzute la art. 9,
4. plecarea / acostarea ambarcațiunilor de la / la ponton sau direct la mal în zona plajelor (zona II) fără a reduce viteza,
5. navigarea ambarcațiunilor cu motor electric la o distanță mai mică de 20 m față de maluri,
6. încălcarea regulilor de navigație prevăzute la art. 11.

**(2)** Contravențiile prevăzute la alin. 1 lit. a) - c) se sancționează cu amendă de la 3000 lei la 5000 lei.

**(3)** Contravențiile prevăzute la alin. 1 lit. d) – f) se sancționează cu amendă de la 1000 lei la 3000 lei.

**(4)** Accesul pe lacul Tarnița a oricărui mijloc motorizat sau echipament care utilizează carburanți fosili, cu excepția celor aparținând exclusiv autorităților și instituțiilor publice, aflate în exercitarea atribuțiilor legale constituie contravenția prevăzută la art. 96 alin. (1) pct. 21 din O.U.G. nr. 195/2005 privind protecția mediului, cu modificările și completările ulterioare, și se sancționează cu amendă de la 3.000 lei la 6.000 lei, pentru persoane fizice, şi de la 25.000 lei la 50.000 lei, pentru persoane juridice.

**Art. 16. (1)** Controlul modului de aplicare a prevederilor prezentului Regulament, precum și constatarea contravențiilor prevăzute de legislația în vigoare și de prezentul Regulament se fac de către agenții constatatori din cadrul Consiliului Județean Cluj, stabiliți de către Președintele Consiliului Județean Cluj.

* + 1. Procesul-verbal de constatare a contravențiilor se înaintează Președintelui Consiliului Județean Cluj sau persoanei desemnate de către acesta, în termen de cel mult 5 zile de la întocmire.
		2. Stabilirea sancțiunilor pentru contravențiile constatate se face de către Președintele Consiliului Județean Cluj sau de către persoana desemnată de către acesta, în termen de cel mult 10 zile de la întocmirea procesului – verbal.
		3. Comunicarea procesului-verbal se face prin poștă, cu aviz de primire, sau prin afișare la domiciliul sau la sediul contravenientului, în termen de cel mult 30 zile de la întocmirea acestuia. Operațiunea de afișare se consemnează într-un proces-verbal, semnat de cel puțin un martor.

**Art. 17.** Anexele 1 și 2 fac parte din prezentul Regulament.

 **Contrasemnează:**

 **PREŞEDINTE,**  **SECRETAR GENERAL AL JUDEŢULUI,**

 **Alin Tișe Simona Gaci**